April | 2019 | penpunt
Van tyd tot tyd kom daar ’n boek oor my pad, waartoe ek met omsigtigheid my #amandinkso voeg. Ek het die boek half hortend begin lees, aandag afgelei deur ander verpligtinge, wat die skrywer en die storie oneer aandoen. Dit is eers nadat ek my spreekwoordelike tande daarin kon kry, dat ek verstom staan oor die hoeveelheid navorsing en kennis wat vasgevang is in die driehonderd bladsye van ’n merkwaardige en eiesoortige historiese roman. Die besondere woordvaardigheid van die skrywer beïndruk. Die geskiedkundige karakters se stem is totaal verskillend van die moderne karakters, met die ryk beelde van die Zoeloe’s wat soos ‘n ro oi koord dwarsdeur die verhaal loop.
Die verhaal wissel tussen die geskiedenis van Piet Retief en sy minder bekende vrou, Magdalena, en die huidige waarin Hanna navors oor Magdalena terwyl haar man doenig is met grondeise. Die skrywer trek ’n treffende parallel tussen die Voortrekkers se soeke na grond en die eise wat tans aan die orde van die dag is, sonder om uitsprake te maak ten gunste van enige bevolkingsgroep.
Hanna se opmerking is waar, net soveel vandag as in die agtienhonderds: “Elke kontinent het sy skemers. Afrika s’n dra net swaar aan sy bedroefdheid.” (bl 285)
Indien ’n suiwer historiese aanslag nie heeltemal in jou smaak val nie, is Bloedlelie presies wat ek sal aanbeveel, want geskiedenis en die hedendaagse wissel mekaar effektief af, sonder om kontinuïteit in te boet.
Lizelle en Elsa span saam vir RomanzaLiefde
Lizelle von Wielligh is ’n vars stem, met hierdie haar tweede RomanzaLiefde. Sy het ook reeds ’n Romanza op haar kerfstok, en het ’n gemaklike en onopgesmukte skryfstyl. Amanda het moeite om ’n man wat sy slegs een maal gesien het, uit haar gedagtes te kry, maar sy is verloof aan Herman en lojaal, al ontbreek die spark.
Elsa Winckler wys dat sy binne die woordbeperking van die kortverhaal, ’n weldeurdagte liefdesverhaal kan skryf. Gena stap letterlik weg van ’n huwelik, net om in ‘n paar oë te kyk wat sy nie kan vergeet nie.
Die novelle en die kortverhaal is duidelik goeie pasmaats, omdat beide heldinne worstel daarmee of liefde met die eerste oogopslag moontlik is. Die helde het minder probleme met die konsep, en soos dit ‘n goeie liefdesverhaal betaam, wen die liefde altyd.
RomanzaLiefde is ’n elektroniese publikasie van Lapa Uitgewers.